Ling'oto lyavinu avyo Yesu ashipita awena mumakaja a ku Galileya bai.
Nae hashilota kupita awena mumakaja a ku Yudeya mwaa vayuda vashindalambela dindila dyakulota kummalididya.
Napanelo Shikukulu Shamakuta shavayuda shishindavandikanga
kutwala vanung'unuvake kumwaulila doni,
“Twala mwanda uke ku Yudeya pakulota vakwoda vako vone shimadengo shako shautenda.
Hapali ánatenda vinu kwashipii ikava kenga ankulota amanyike ngala.
Napane ikava kenga unkutenda vinu avi,
bai kalilodye kwashilambo.”
Mwenu,
ata vo vanung'unuvake ava,
havashinkulupila.
Yesu napane kuvaulila doni,
“Isaa yangu hainava kunguwikila ila mwenu isaa yenu yakutenda vyenu ngwengwe ivelé tayali.
Shilambo,
mwenu mwiko hashimmangedya ila nangu shinkunguvangedya mwaa nangu ninkumya ushuda nguvalanganga kenga vitendo vyake,
vindinyata.
Wena mwenu po kushikukulu ko.
Nangu apa,
kushikukulu ashi,
hanguka mwaa wakati wangu haunava kunguwikila.”
Bai nae akatangole malove alo andíikala ku Galileya.
Napane vanung'unuvake vakauke kushikulu ko,
nanae andyúka kanji haukíle ngala,
aukile shipiipii.
Po pashikukulu po,
vananangalaledi vavayuda vashinannambela Yesu vaashidoni,
“Da munu wene avelé kwashi?”
Pakati paimbumba yavanu andípagwa manyinyi oe.
Vanji vashishidoni,
“Munu aju,
wambone.”
Vanji do,
“Ata padyoko,
aju ankuvaashadyanga venentete.”
Kanji napane hapali áshitangola ngala mwaa wakuvajopa vananangalaledi vavayuda.
Yesu ankupundisha ngala mwing'ande ya Nnungu
Napanelo shikukulu shìvele shing'ati,
Yesu andíinjila mulugwani lwaing'ande ya Nnungu kutwala kutunduvanga kupundisha.
Bai vayuda vandíshanga vaashidoni,
“Munu aju amanyité dashi Maandiko ákapundishigwe?”
Yesu akavajang'ula kushidoni,
“Mapundisho ángumya nangu,
hanava shinu angu nimwene;
amwe aijá ángutumididye.
Munu woewoe akalota kutandedya malotelo ake jo mwene,
andamanya kenga mapundisho ala,
a Nnungu kwali ninkutangola yangu nimwene.
Munu ánatangola yake jo mwene,
alambela alipatile lishangelo jo mwene kanji aijá ánalambela lishangelo kwa aijá ántumididye,
aju ni munu waumwiu na jojo jo nkati mwake,
ushwang'a haupali.
Da mwenu Musha hampele Lilamulo?
Pakati penu Lilamulo alyo,
hapali ata jumo átandedya.
Mwaa shani munkulota mungumalidye?”
Venentete kutwala kushidoni,
“Wako majini andikudulumbuwa!
Da wakwashi apa álota kukumalidya?”
Yesu akavajang'ula kushidoni,
“Nangu ngutandilé lidengo limo kutwala mwenu kushanga.
Musha andyumya lilamulo lyalikumbi,
ata ikava kenga lilamulo ali halyalakadile kwake nae,
lyaleke kwavanyakala.
Na kwamwaa au mwenu munkunkumula munu likumbi muliduva lyakupumula.
Ikava kenga munkunkumula mwana likumbi muliduva lyakupumula pakulota Lilamulo lyake Musha halinatimbikange,
mwaa shani munkunguvikila shitundi mwaa wakumponia nangu munu mili wake uti muliduva lyakupumula?
Leka kuukumu kwakupamapama kanji ukumu mutumila ishaliya.”